מליאת המועצה להשכלה גבוהה אישרה היום את מינויו של פרופ’ אדו פרלמן לתפקיד סגן יו”ר המל”ג מליאת המועצה להשכלה גבוהה (מל”ג) אישרה בישיבתה היום, ג’ את המלצות שר החינוך ויו”ר המל”ג נפתלי בנט, למינוי הפרופ’ אדו פרלמן לתפקיד סגן יו”ר המועצה להשכלה גבוהה. פרופ’ פרלמן הינו פרופ’ מן המניין בטכניון, אשר שימש בעבר במגוון תפקידים במוסד, לרבות דיקן הפקולטה לרפואה.
שר החינוך ויו”ר המל”ג, נפתלי בנט בירך את פרופ’ פרלמן ואמר: “מדובר במינוי ראוי ביותר. לאור ניסיונו העשיר והישגיו הרבים בתחומי המחקר, ההוראה והניהול האקדמי, אני בטוח ביכולתו של פרופ’ פרלמן להצעיד את מערכת ההשכלה הגבוהה להישגים חדשים”.
בנוסף, מליאת המועצה להשכלה גבוהה אישרה היום גם את מינויה של חברת המל”ג ד”ר רבקה ודמני שאומן לחברת הועדה לתכנון ותקצוב (ות”ת). ד”ר ודמני שאומן תוביל בתפקידה בין היתר, את כל נושא ההוראה והלמידה, לרבות נושא מעבר המכללות לחינוך לות”ת, נושא איכות ההוראה בהשכלה הגבוהה ומתווה ההכשרה להוראה.